Berugte rondloperleeu Sylvester ontsnap weer uit wildtuin | Maroela Media
Reynold Thakhuli, woordvoerder van SANParke, het Dinsdag aan Maroela Media gesê Sylvester, die naam wat omliggende boere hom gegee het ná sy eerste ontsnapping op 5 Junie, het vermoedelik weer op dieselfde manier ontsnap.
"Swaar reënval het veroorsaak dat grond onder die heining weggespoel het en hy het weer deur 'n gat onder die heining gekruip," het Thakhuli gesê.
"Sy spoor is sowat 20km buite die noordwestelike kant van die park opgemerk en hy het reeds 'n koei op 'n plaas gevang."
Thakhuli het gesê 'n span van 14 mense, waaronder 'n veearts, is op sy spoor. Ná sy vorige ontsnapping het SANParke vir hom 'n satelliethalsband aangesit, wat deur die span gebruik word om na hom te soek.
"'n Helikopter gaan ook ingespan word, aangesien dit lyk asof hy weer op pad is na die berge, waar die terrein dit moeilik maak om na hom te soek."
Thakhuli het gesê Sylvester se vorige soektog het SANParke R800 000 uit die sak gejaag.
Maroela Media het destyds berig Sylvester, toe drie jaar oud, het tydens sy 25 dae op vrye voet 26 skape en 'n koedoe gevang.
Hy is uiteindelik 29 Junie omstreeks 17:00 in die Nuweveldberge, noordwes van Beaufort-Wes in die Wes-Kaap, aangekeer.
"Ons het heeltyd 'n helikopter en 'n veearts op bystand gehad terwyl ons op sy spoor was. Toe hy gevind is, is die helikopter ontbied en hy is uit die lug uit met 'n verdowingsmiddel geskiet," het Thakhuli gesê.
Sylvester is daarna teruggeneem na die reservaat, waar hy vir 'n ruk lank in afsondering in 'n spesiale kamp gehou is voordat hy weer in die reservaat vrygelaat is.
Ag ou koning leeu, jy raak seker gatvol vir jou area en was maar net lus om bietjie rond te gaan kyk, ek neem jou nie kwalik nie!
Die man raak ooglopend verveeld waar hy is. Dalk hou hy nie van die spyskaart nie.
hoop net hulle werk mooi met hom.
Hy kort n pakslae wat hy nie sal vergeet nie.
Sylvester se naam sal beslis moet verander na MacGyver toe, want die leeu maak n plan om uit te kom, maar ingehok wil hy nie bly nie. Hoop net hy word gou gekry en dat niemand hom iets aandoen nie.
Skiet hom op sig. Dit gaan broekskeur met die droogtes en diefstalle en hy steel duisende rande op 'n ekskursie teen geen vergoeding.